钦定古今图书集成/理学汇编/学行典/第089卷 > 真西山集 > 《问格物致知》
## 钦定古今图书集成/理学汇编/学行典/第089卷 > 真西山集 > 《问格物致知》

物，谓事物也。自吾一身以至于万事万物，皆各各有
个道理，须要逐件穷究。且如此一身是从何来？须是
知天地赋我以此形，与我以此性。形既与禽兽不同，
性亦与禽兽绝异。何谓性？仁义礼智信是也。惟其有
此五者，所以方名为人。我便尽力行此五者，以不负
天之所与，而所谓仁者是如何，义者是如何，礼智信
又是如何，一一须要理会得分晓，此乃穷一心之理。
其次则我为人之子，事亲当如何，为人之弟，事兄当
如何，为人之幼，事长当如何，逐件理会。如事亲，须知
冬便须温，夏便须凊，出便用告，反便用面，如《曲礼》《内
则》等书所载事亲说话，都要晓得，以至事兄事长等
事，一一如此穷究，此则穷一身之理也。心之与身，乃
是最切要处，其他世闲事物，皆用以渐考究，令其一
一分明，皆所谓格物也。格，训至，言于事物之理穷究
到极至处也。穷理既到至处，则吾心之知识日明一
日，既久且熟，则于天下之理无不通晓，故曰“物格而
后知至”也。此一段圣人教人最紧要处。盖缘天下之
理，能知得方能行得。若知得一分，只是行得一分，知
得十分，方能行得十分，所以用逐事穷究也。今学者
穷理之要，全在读书。如读此一书，须穷此一书道理，
一字一句，都用考究。如未晓了，即须咨问师友，求其
指归。且如读《大学》，自头至尾都穷究过。既晓得此一
书了，又读《论语》《孟子》，亦自头至尾穷究过。理会既多，
自然通悟。若泛泛读过，便以为了，何缘知得义理透
彻？义理既不透彻，胸中见识亦无由能进。虽穷理不
止于读书，而其大要却以读书为本，不可不知也。